Birgitte Josefsen (V), 2006-11-08:
I en landsdækkende undersøgelse blandt borgere, der var patienter på de danske sygehuse i 2004, viser der sig en klar tendens til en stigende patienttilfredshed, og så sent som i august i år offentliggjorde Århus Amt en rapport, hvor 2.000 patienter i perioden 2000-2005 er blevet spurgt om deres tilfredshed med sundhedsvæsenet.
Det viser sig også tydeligt i de tal, vi kan se, og som er en konsekvens af det udvidede frie sygehusvalg: Knap 80.000 har benyttet sig af det udvidede frie sygehusvalg, og derfor må man sige, at det er en stor succes set fra brugernes ståsted.
Med det lovforslag, vi behandler her i dag, ændres behandlingsfristen i det udvidede frie sygehusvalg altså til 1 måned, og et sådant forslag, der minimerer ventetiden på behandling for den enkelte patient, hilser vi i Venstre meget velkommen.
Vi bakker op om det frie valg.
Vi har imidlertid været meget optaget af, at visse grupper har oplevet, at informationsniveauet i forbindelse med det udøvede frie valg har været utilstrækkeligt, og derfor var vi også tilfredse med, at der blev strammet op om netop informationsprocedurerne fra den 1. januar 2005.
Det er netop et tiltag, der vil være afgørende nu, når vi så får udvidet rettighederne til, at det kun er 1 måned, det omhandler.
M013s08560926tojo.fm Page 890 Friday, January 5, 2007 12:54 PM
Et af de andre store elementer, der er i det forslag, vi behandler, er, at vi med en vedtagelse af det her lovforslag giver sundhedsministeren adgang til at fastsætte regler, der kan danne grundlag for udviklingen af en sammenhængende elektronisk patientjournal via en central styring.
For at sige det kort og godt: Det er på tide!
Så jeg må sige til sundhedsministeren, at han skal skynde sig at sætte processen i gang.
Vi har nemlig ventet alt for lang tid her i Danmark på at tage de nye værktøjer i anvendelse i sundhedssektoren, og it er et godt værktøj at drage mere nytte af i sundhedssektoren.
Venstre er af den opfattelse, at den elektroniske patientjournal vil være med til at styrke behandlingskvaliteten, patientsikkerheden og effektiviteten i det danske sundhedsvæsen.
Vi er af den holdning, at læger, sygeplejersker og jordemødre, der har direkte adgang til de elektroniske patientjournaler, vil få en lettere kommunikationsadgang til de patienter, de har med at gøre.
Det vil også betyde, at den enkelte patient ikke gang på gang på gang skal fortælle sin sygehistorie, når der står et nyt ansigt ved sygesengen.
Derfor er det et godt instrument at tage i anvendelse.
Og det samme kan jeg sige om den medicinprofil, der oprettes med lovforslaget.
Det, vi så har forholdt os til i det her lovforslag, er, at der er ændret i proceduren vedrørende patientens rettigheder.
Vi bevæger os fra, at patienten i dag skal give samtykke, til en sige fra-model, men ser ikke et problem i den ændring.
Vi har i Venstre forsøgt at dykke dybt ned i lige nøjagtig den paragraf i lovforslaget, men vil sige, at hvis det, der er lagt ind i lovforslaget, betyder, at man skal informere patienten til punkt prikke, så vil det ikke få nogen betydning for patientens retssikkerhed.
De sidste elementer, der er i lovforslaget,
er justeringen og opdateringen på medicinområdet af bagatelgrænserne.
Jeg kan se i dagspressen, at det er et emne, der optager mange meget.
Jeg vil blot lige så stille sige, at såfremt vi hæver bagatelgrænsen, vil jeg være nervøs for, at vi går ud og får en monopolisering, så man ikke har incitament til fri konkurrence på medicinområdet, og det vil så betyde, at patienterne ikke får en billigere medicin, men en dyrere.
Så overordnet vil jeg sige, at vi kan støtte hele det her lovforslag, men vi er selvfølgelig parat til at drøfte elementer af lovforslaget i det udvalgsarbejde, der skal pågå.
Det, der kan drøftes, er jo den personkreds, der skal have adgang til den elektroniske patientjournal.
Skal den være så snæver, som den er?
Skal den udvides?
For os er det i hvert fald vigtigt, at man har skarpt fokus på, at det er de personer, der er behandlende i sundhedssystemet, som har adgang til den elektroniske patientjournal.